L’Eliana es prepara per a la Nit de les Ànimes 2018.
25 de octubre de 2018

L'Eliana es prepara per a celebrar la Nit de les Ànimes, una festivitat que posa el focus en les llegendes, monstres i éssers fantàstics valencians, per a recuperar una tradició que existeix en el nostre territori des de fa dècades, i per a impulsar la nostra cultura.

Així, les regidories de Festes i Joventut han programat diverses activitats dirigides als xiquets/es i joves del municipi. Els actes començaran el divendres 26 d'octubre a les 17.30h amb un torneig del joc de taula valencià “La Fallera Calavera”, i que tindrà lloc a la Biblioteca Municipal. A més, es programarà un taller per a aprendre a jugar a “Alakazum”, un altre joc del mateix creador.

El dimarts 30 d'octubre a les 17.45h tindrà lloc un contacontes seguint amb la temàtica de l'imaginari de la por de la cultura valenciana, anomenat “La ruta dels monstres oblidats”, de la mà de Rebombori Cultural. L'activitat es desenvoluparà a la Biblioteca Municipal.

Finalment el dia 31 d'octubre se celebrarà pròpiament la Nit de les Ànimes amb diverses activitats, començant a les 17.30h amb jocs i tallers temàtics a la plaça del País Valencià. A les 19.30h començarà la Cercavila de disfresses pels carrers del centre del municipi, en col·laboració amb la Penya del Coet i les festeres i festers 2019. En acabar, s'iniciarà el “Passatge del bunyoler del terror” al punt de venda de bunyols de la falla Josep Antoni Puríssima i Major, ubicat al carrer Major.